Uutes alapunktides B.2 (koonddokumendi punkt 3.2) ja F.2 („Teave toote eriomaduste kohta“) (koonddokumendi punkt 5) on parameetrite „lükopeen“ ja „heledus“ sisu kohandatud ning parameeter „C-vitamiin“ asendatud parameetriga „E-vitamiin (α-tokoferool)“.

— Kaubanduslik liik „Redondo Liso“ [ümar sile]:

Omadust käsitlev tekst „heledusnäitaja vahemikus 42–46,5“ asendatakse tekstiga „heledusnäitaja (L) ≥ 35“.

Tekst „Seda liiki tomatite C-vitamiini sisaldus on 153–195 mg/100 g värskes viljas“ asendatakse tekstiga „Seda liiki tomatite E-vitamiini (α-tokoferooli) sisaldus on ≥ 0,40 mg/100 g värskes viljas“.

Tekst „Lükopeeni üldsisaldus on 21–25,8 mg/100 g kuivaines“ asendatakse tekstiga „Lükopeeni üldsisaldus on ≥ 26 mg/100 g kuivaines“.

— Kaubanduslik liik „Tomate Cereza (incluido cóctel)“ [kirsstomat, sealhulgas kokteiltomat]:

Omadust käsitlev tekst „heledusnäitaja vahemikus 38–40“ asendatakse tekstiga „heledusnäitaja (L) ≥ 35“.

Tekst „Seda liiki tomatite C-vitamiini sisaldus on 62–102 mg/100 g värskes viljas“ asendatakse tekstiga „Seda liiki tomatite E-vitamiini (α-tokoferooli) sisaldus on ≥ 0,30 mg/100 g värskes viljas“.

Tekst „Lükopeeni üldsisaldus on 31,6–38,4 mg/100 g kuivaines“ asendatakse tekstiga „lükopeeni üldsisaldus on ≥ 26 mg/100 g kuivaines“.

— Kaubanduslik liik „Asurcado“ [ribiline tomat]:

Omadust käsitlev tekst „heledusnäitaja vahemikus 38–40“ asendatakse tekstiga „heledusnäitaja (L) ≥ 35“.

Tekst „Seda liiki tomatite C-vitamiini sisaldus on 130–155 mg/100 g värskes viljas“ asendatakse tekstiga „Seda liiki tomatite E-vitamiini (α-tokoferooli) sisaldus on ≥ 0,31 mg/100 g värskes viljas“.

Tekst „Lükopeeni üldsisaldus on 35,4–44 mg/100 g kuivaines“ asendatakse tekstiga „Lükopeeni üldsisaldus on ≥ 26 mg/100 g kuivaines“.

— Kaubanduslik liik „Oblongo o Alargado“ [piklik või pikergune tomat]:

Omadust käsitlev tekst „heledusnäitaja vahemikus 38–40“ asendatakse tekstiga „heledusnäitaja (L) ≥ 35“.

Tekst „Seda liiki tomatite C-vitamiini sisaldus on 142–186 mg/100 g värskes viljas“ asendatakse tekstiga „Seda liiki tomatite E-vitamiini (α-tokoferooli) sisaldus on ≥ 0,31 mg/100 g värskes viljas“.

Tekst „Lükopeeni üldsisaldus on 10,8–13,2 mg/100 g kuivaines“ asendatakse tekstiga „Lükopeeni üldsisaldus on ≥ 26 mg/100 g kuivaines“.

Põhjused

On ilmnenud tõsiseid probleeme seoses KGT vastavusega tootespetsifikaadi nõuetele, mis põhinevad Almeria ülikooli 2009. aastal avaldatud uuringul „Nutrient composition and antioxidant activity of eight tomato (Lycopersicon esculentum) varieties“, milles käsitletakse kaheksa tomatisordi toitainete sisaldust ja antioksüdatiivset aktiivsust. Need nõuded on ülemäära ranged ning nende aluseks olevate proovide võtmine ja analüüsimine toimus optimaalsetes tingimustes, mida on tavapäraste viljelus- ja turustamistavade kontekstis väga raske korrata. Esiteks on peaaegu võimatu saavutada küpse vilja C-vitamiini taset, mille tomat peab olema tootespetsifikaadi kohaselt saavutanud saagikoristuse ajaks, kuna C-vitamiini sisaldus tomati küpsedes väheneb. Samuti on tootespetsifikaadis esitatud lükopeeni ja heleduse tasemed tunduvalt kõrgemad kui need, mis geograafilises piirkonnas tavaliselt saavutatakse.

Igal juhul on taotletava muudatuse kohaselt kohandatud lükopeeni ja heleduse tasemed kõrgemad, kui on kindlaks tehtud väljastpoolt geograafilist piirkonda pärit sama sordi tomatite puhul, nagu on näidatud allpool.

Tootespetsifikaadis esitatud heleduse ja lükopeeni maksimumväärtused on välja jäetud, sest sellised ülemmäärad ei ole põhjendatud, kuna kõrgemad väärtused toovad esile tomatite neid omadusi, mis loovad tarbijatele positiivse mulje nende kvaliteedist ja värskusest. Samal ajal leevendatakse mõlema parameetri nõudeid eespool selgitatud põhjustel. Kummagi parameetri väärtuste kavandatud vähendamine ei põhjusta olulisi muutusi tüüpilistes kvaliteediomadustes ega organoleptilistes omadustes. Väljastpoolt kaitstud geograafilise tähisega hõlmatud piirkonda pärit tomatite heledusnäitaja on enamasti 25–28; kõnealuste kaubanduslike liikide puhul oli see kõikides olukordades kõrgem. Kaitstud geograafilise tähisega hõlmatud tomatite minimaalne heledusnäitaja on kehtestatud tasemel 35.

Näitaja „C-vitamiini sisaldus“ on asendatud näitajaga „E-vitamiini (α-tokoferooli) sisaldus“, kuna tomatite C-vitamiini tase kõigub oluliselt sõltuvalt küpsemise etapist. Vähem valminud tomatite puhul on teatatud väga suurest esialgsest C-vitamiini sisaldusest, mis on tomati säilivusaja lõppjärgus vähenenud näitajani 28 mg/100 g värskes viljas (Valle ja Rodríguez, 2011). Seda suurt varieeruvust arvesse võttes ei peeta C-vitamiini konkreetsest geograafilisest piirkonnast pärit tomatite kvaliteedi heaks näitajaks.

Tokoferooliühendite sisaldus püsib tomati küpsemisel stabiilsemana. Nende ühendite sisalduse suhtes on teatatud väikestest muutustest küpsemise edenedes (7,7–11,6 µg/g värskes viljas) (Quadrana et al., 2013).

Peale selle on C-vitamiin ja tokoferoolid oma antioksüdatiivsete omaduste poolest vastastikku asendatavad; juba ammu on teada, et need kahte liiki ühendid on antioksüdatiivsete omaduste poolest koostoimelised ja koostoimivad (Niki et al., 1987). Seepärast peetakse tokoferoole tomatite kasulike terviseomaduste sobivaks näitajaks, neid käsitlevat näitajat saab kasutada C-vitamiini näitaja asemel ja nende kasutamine on selle suhtes tõhusam.

Tomatisortide tokoferoolisisaldust mõjutavad mitmesugused tegurid, näiteks kastmisvee soolsus, kaaliumi kogus toitainelahuses, asjaomane geneetiline variatsioon ning piirkonnale omased keskkonnatingimused (päikesepaiste, temperatuur ja niiskus).

Tomati „Tomate La Cañada“ tokoferoolisisaldus on suurem kui väljastpoolt geograafilist piirkonda pärit sarnaste tomatiliikide tüüpiline keskmine tokoferoolisisaldus. See on eriti oluline α-tokoferooli puhul, millel on E-vitamiini aktiivsus ja mis on seepärast toiteväärtuse seisukohast kõige olulisem tokoferooliühend. Tokoferoolide sünteesile ja tokoferoolisisalduse kujunemisele aitab kaasa ka soolasisaldusega seonduv osmootne stress, mis on tingitud väga heast elektrijuhtivusest.

Tomati „Tomate La Cañada“ tüüpiline keskmine α-tokoferooli väärtus on 0,56–0,72 mg/100 g värskes viljas, sõltuvalt valitud kaubanduslikust liigist, samas kui KGTga hõlmamata tomatite puhul on kõige sagedamini esinev väärtus ≥ 0,14 mg/100 g värskes viljas. Seepärast on KGTga hõlmatud tomati α-tokoferooli miinimumväärtus kehtestatud tasemel 0,30 mg/100 g värskes viljas.

Väga hele värvitoon tuleneb sellest, et viljad on väga tihked. Samuti tuleks arvesse võtta, et selle parameetri väärtus sõltub küpsusest: vähem küpsete tomatite heledusväärtus on kõrgem. Sellest hoolimata on erandlikud tomatid, mis on juba hakanud punaseks minema, sisaldavad palju lükopeeni, on kõrge heledusväärtusega ja suure α-tokoferooli sisaldusega.